СТАНОВИЩЕ

за представения дисертационен труд на

на Делян Иванов Русев

**ОТ СРЕДНОВЕКОВНА БЪЛГАРИЯ КЪМ ОСМАНСКА РУМЕЛИЯ:**

**НОВ ПОГЛЕД КЪМ ОСМАНСКАТА ИСТОРИКО-НАРАТИВНА ТРАДИЦИЯ ОТ XV – НАЧАЛОТО НА XVI ВЕК**

за присъждането на образователната и научна степен „Доктор“

от проф. д. и. н. Иван Александров Билярски,

Институт за исторически изследвания, БАН

член на научното жури за защитата

Представеният дисертационен труд обхваща 367 страници в PDF формат, но трябва да се има предвид, че това не е стандартна страница от 1800 знака и вероятно обемът на дисертацията е значително по-голям. Трудът има класическа структура и обхваща предговор, въведение, три глави и заключение, а също така списък на съкращенията, библиография и приложения. Смятам, че темата на дисертацията е много интересна и добре подбрана. Тя привлича внимание дори и само с изворовия материал, върху който е основана. В този смисъл смятам, че такива изследвания трябва да бъдат приветствани.

Делян Русев завършва като бакалавър Историческия факултет на Софийския университет „Св. Климент Охридски“ през 2014 г., а след това магистратура по тюркология в Хамбургския университет (2016 г.). За отбелязване е също професионалният му опит в Института по балканистика, БАН от ноември 2020 г., а също и научните му специализации: стипендиант на фондация Фулбрайт в Чикагския университет (2018–2019 г.), в Университета Билги в Истанбул (2015–2016 г.) и в Критския университет. Подготовката на дисертанта е забележителна, включително и с извънредно доброто владеене на необходимите му езици (съвременни и стари, като за отбелязване е много добрия му османотурски). Познавам Делян Русев от няколко години, когато четох негови текстове и впоследствие включих една статия в сборника в памет на проф. Иван Божилов. Смятам, че с тази публикация, както и с останалите си произведения, той обогати нашите познания за късносредновековните Балкани.

*Предговорът* на дисертационния труд излага историята на неговото създаване и признателността на автора към негови колеги. *Въведението* в дисертационния труд напълно отговаря на надслова си и наистина въвежда в изследването. То не е само историографски преглед – какъвто, разбира се, съдържа – ала и преглед на разнопосочните оценки на епохата, особено в българската историография, на състоянието на изворите и достъпността им, на самото произведение на Кемалпашазаде, което заема централно място в изложението на втората и третата глави. Дисертантът определя целите на изследването си, а именно да се изгради цялостна и устойчива представа за ранноосманската историография и културната среда, в която тя възниква, както и да се идентифицират сведенията на българската история в нея. За това той си поставя няколко задачи и ги подрежда в няколко направления: изследване на ранноосманската наративна традиция; установяването на българските образи, влезли в нея; изследване на османска Румелия. Обособяването на тези цели ни позволява да се изкажем доколко Делян Русев успява да ги постигне в рамките на избраната от него структура на дисертационния труд.

*Първата глава* на монографията е обща и ни представя изследване на ранноосманската историко-наративна традиция, на нейното възникване и развитие през XV–XVI векове. Тя е поставена в своя собствен културен и исторически контекст, като в началото е направен обстоен преглед на историографията по въпроса от Йозеф фон Хамер насетне, като се правят някои терминологични уточнения, включително и по самата тема на изложението. Третият параграф от главата навлиза в самата същност на изследването. Той е посветен на „румския контекст“ (както го назовава самият автор) на ранната османска историография. Това обхваща твърде интересния аспект на ромейското (а и като цяло балканско-християнското) наследство на Османците и по-конкретно в историографията. Следващият параграф представя няколко епични наратива, свързани със завоеванието на сърцето на византийския свят, което съставлява особена част от османското историческо осмисляне на епохата. Останалите части на първата глава представят това, което дисертантът назовава „ислямска агиография“ и което несъмнено е свързано с хетеродоксни мюсюлмански писания, а също и *популярни анонимни хроники.* Несъмнено внимание заслужават – и такова им е отредено – на династичните хроники и изобщо историопис, които са свързани с властта и нейното осмисляне и утвърждаване. Несъмнено не можем да пропуснем и последния параграф на първата глава, посветен на „присвояването“ на *румската история*, което има отношение и към самата идентичност на Османската империя и нейната култура. Като цяло тази глава представлява първото (по мое мнение) обемно и задълбочено изследване на един феномен в нашата историография, който нерядко е биван пренебрегван или заобикалян по идейни или понякога по практични причини.

*Втората глава* на дисертацията е посветена на българската тема в летописта на Кемалпашазаде и по-специално на едно второканонично (от християнска гледна точка) произведение, към изследването на което и аз имам отношение. Това определя и особения ми интерес към тази част. Тя започва с анализ на историографските и терминологични проблеми на оригиналния славянски текст. Изложението продължава с много интересен текстологичен анализ, който предлага решения не само относно текста на османския автор, но и на предходната традиция на това доста заплетено произведение. Преводът на текста е последван от езиков и исторически анализ, част от който ние вече познаваме от предварителната и свързана с изготвянето на дисертацията публикация. Тази глава е несъмнено приносна както на изучаването на ранноосманската историография, на средновековната византийско-славянска и най-вече за взаимодействието между двете. Това е направено въз основа на проучване на конкретен текст, резултатите от което са забележителни.

*Третата глава* е онасловена „Общество и историопис в османска Румелия: Появата на ‚Българската история‘ на Кемалпашазаде и нейния контекст“. Тя е резултат от текстологичния и историческия анализ на Сказанието на Исайя пророка и разполагането на резултатите от него в новата историческа среда на Румелия под османска власт. В нея Делян Русев дава завършеност на изследването си на текста и на взаимното разбиране и проникване на историописта от две различни епохи. Приложенията към дисертацията (цялостен превод на българската история у Кемалпашазаде и факсимиле на османотурския текст) дават възможност за цялостно възприемане на изследването и улесняват разбирането му.

В *заключението* Делян Русев обобщава достигнатите резултати. Те указват, че през XV–XVI векове в Османската империя се създават голям брой исторически наративи, които могат да бъдат класифицирани като придворни, народни и алтернативни. Те неизбежно се срещат с наследството от предосманските християнски култури и усвояват елементи от него. Обособяването и класифицирането на тези различни традиции е и една от заслугите и приносите на дисертационния труд. Големият принос е изследването на българската история в труда на Кемалпашазаде. Това е дело на докторанта, което не може да не бъде забелязано.

В заключение ще кажа, че приложените документи и сведения дават пълна представа за работата на автора и неговото научно развитие и отговарят на изискванията на закона. Въз основа на тях може да се заключи, че са спазени изискваните процедури. Всичко това, заедно с изказаните вече по-горе в настоящото становище виждания за качеството на дисертационния труд ми дават основание да гласувам за присъждането на Делян Иванов Русев образователната и научна степен „Доктор“, както и да си позволя да призова другите членове на научното жури също да дадат своя положителен глас.

София, 5 май 2021 г. Проф. дин Иван Билярски